Inge Genefke
Inge Genefke, f. 1938, dansk neurolog, lægechef 1982-97 ved verdens første center for lægebehandling af torturofre (RCT, Rehabiliterings- og Forskningscentret for Torturofre) i København, oprettet af hende selv. 1997-2000 var hun generalsekretær for Internationalt Rehabiliteringsråd for Torturofre (IRCT) i København, derefter æresgeneralsekretær sammesteds. Hun var medstifter af Amnesty Internationals danske lægegruppe i 1974. 
Inge Genefke udnævntes til æresdoktor ved Københavns Universitet i 1996.